Кыйммәтле бәдрәфләр

	Тиздән Казан урамнарында 25 бәдрәф будкасы пәйда булачак. Бу инде начар ис аңкып торган элеккеге зәңгәр кабинкалар түгел. Яңа бәдрәфләрнең һәркайсы миллион сум тора. Алар башкала паркларында, тукталышларда, туристлар күп йөри торган урыннарда куелачак.	 Күптән түгел яңа бәдрәфләрне Казан мэры Илсур Метшинга күрсәттеләр - шәһәр башлыгы алардан бик канәгать калды. Бәдрәфләрне шәһәр буенча урнаштыру белән шөгыльләнәчәк оешма җитәкчесе Нәҗип Нуретдинов сүзләренчә, ниһаять, Казанда әлеге мәсьәлә уңай якка хәл ителде. - Бу бәдрәфләр бик чиста һәм уңайлы булачак. Аларны ел әйләнәсе кулланырга мөмкин, чөнки электр белән җылыту өстенә, су, канализация белән тәэмин ителәчәкләр, ә вентиляция һаваны чистартып тора ала. Эченә шәһәр фатирларындагы кебек ап-ак унитазлар кую каралган. Мондый бәдрәфләрне Санкт-Петербургта ясыйлар, тиздән Казанда да җитештерә башлаячаклар. Яңа бәдрәф будкалары Европа шәһәрләрендәге тиңдәшләренә охшаган. Бер будкада кимендә ике кабинка булыр дип көтелә: ир-атлар һәм хатын-кызлар өчен. Шулай ук берничә кабинкалы бәдрәфләр дә төзеләчәк. Бәдрәфләрне канализациягә тоташтыру күздә тотыла, тоташмаганнары да булачак. Нәҗип Нуретдинов сүзләренчә, мондый корылмалар 800 меңнән 1 миллион 200 мең сумга кадәр тора. - Шулай да яңа бәдрәфләр кыйммәт булу сәбәпле, аларны эшләтү табыш китермәстер. Бигрәк тә, мисал өчен, соңгы тукталышта урнашканнары, – дип зарлана әңгәмәдәшебез. – Ни өчен дигәндә, су, электр, тикшерүче хезмәте өчен түләргә кирәк. Дотацияләрсез, шәһәр хакимияте ярдәменнән башка эшне оештыру мөмкин түгел. Казан халкы һәм башкала кунакларының уңайлылыгын кайгырту максатыннан, шәһәр хакимияте дотацияләргә каршы килми. Түрәләр бу бәдрәфләргә керү хакын 10 сумнан арттырмаска куша. Чынлыкта исә бу хезмәтнең үзкыйммәте 27 сум тирәсе.  Планлаштырылган 25 бәдрәфнең алтысы җәяүлеләр күп йөри торган Петербург, Татарстан, Мәрҗәни урамнарында, шулай ук Меңьеллык мәйданында, Җиңү паркында, Черек күлдә, метро станцияләре янында урнаштырылачак. Ә 2014 елда мондый бәдрәфләрнең саны шәһәрдә 200гә җитәргә тиеш.  
	Кәрим МИҢНУЛЛИН	
Интертат.ру

	№   |  	


